உலியத்துக்கடவு உப்புச் சத்தியாகிரகம்

உலியத்துக்கடவு உப்புச் சத்தியாகிரகம், தற்கால கேரளம் மாநிலத்தின் மலபார் பிரதேசத்தில் உள்ள கண்ணூர் மாவட்டத்தில் உள்ள பையனூர் நகரத்திற்கு அருகில் உள்ள உலியத்துக்கடவு கடற்கரையில் நடைபெற்ற பிரித்தானிய இந்தியாவின் ஆட்சியாளர்களுக்கு எதிராக நடைபெற்ற உப்புச் சத்தியாகிரகத்தைக் குறிக்கிறது.உலியத்துக்கடவு - உப்பைப் பயன்படுத்தி பிரிட்டிஷ் சாம்ராஜ்யத்தை உலுக்கிய பூமிSalt Satyagraha in Kerala

வரலாறு
இந்திய சுதந்திரப் போராட்டத்தின் ஒரு பகுதியாக, ஆங்கிலேய அரசுக்கு எதிராக உப்புத் தயாரிப்புப் போராட்டம் உலியத்துக்கடவுப் பகுதியில் நடந்தது. இந்த உப்புச் சத்தியாகிரகப் போராட்டத்தை கே. கேளப்பன், மொயரத் சங்கர மேனன், சி.எச். கோவிந்தன் நம்பியார் ஆகியோர் வழிநடத்தினர்.

1930 மார்ச் 9அன்று வடகரையில் நடைபெற்ற காங்கிரஸ் கூட்டத்தில் இயற்றப்பட்ட தீர்மானங்கள் இப்போராட்டத்திற்கு அனுமதி அளித்தது. கோழிக்கோட்டிலிருந்து  32 பேர் கொண்ட ஒரு குழு கே. கேளப்பன் தலைமையில் உலியத்துக்கடவு  கடற்கரைக்கு புறப்பட்டது. 

ஏப்ரல் 21ஆம் தேதி பையனூரை வந்தடைந்த ஊர்வலம், மறுநாள் உலியத்கடவை வந்தடைந்தது. ஆங்கிலேயர்களின் சட்டத்தை மீறி தேசிய கீதங்கள் முழங்க, சுதந்திரப் போராட்ட வீரர்கள் உலியத்துகடவு கடலில் உப்பு தயாரித்தனர். உலியத்துகடவு - பையனூர் சம்பவம் கேரள சுதந்திரப் போராட்ட வரலாற்றில் ஒரு திருப்புமுனையாக அமைந்தது.

ஆங்கிலேயரின் அடக்குமுறை
உப்புச்சத்தியாகிரகத்தால் ஆத்திரமடைந்த ஆங்கிலேயர்கள் பையனூரில் சத்தியாகிரக முகாம் மீது தாக்குதல் நடத்தி, ஆதரவாளர்களை அடித்து உதைத்தனர். கே. கேளப்பன் உள்ளிட்ட தலைவர்களை காவல் துறையினர் கைது செய்து சிறையில் அடைத்தனர்.

பின் விளைவுகள்
உலியத்துக்கடவு உப்புச் சத்தியாகரகப் போராட்டம் மக்களிடையே ஆங்கிலேய ஆட்சிக்கு எதிராகப் போராடும் எண்ணத்தைத் தூண்டியது. இதையடுத்து ஆயிரக்கணக்கான மக்கள் சுதந்திரப் போராட்டத்தில் பங்கேற்க ஆயத்தமாகினர். இதனைத் தொடர்ந்து கண்ணூர், தலச்சேரி மற்றும் மாவட்டத்தின் பிறப் பகுதிகளில் பரவலான போராட்டங்கள் நடைபெற்றது. இதில் காங்கிரஸ் தொண்டர்கள் பலர் கைது செய்யப்பட்டனர்.

பையனூர் அருங்காட்சியகம்
உலியத்துக்கடவு உப்புச் சத்தியாகிரகத்தின் வரலாற்றுப் பதிவுகள், பையனூர் காந்தி நினைவு அருங்காட்சியகம்த்தில் வைத்துள்ளனர். காந்தி அருங்காட்சியகத்தில், உப்புச் சத்தியாகிரகப் போராட்டத்தில் பங்கேற்றவர்களின் பெயர்கள் மற்றும் பிற விவரங்கள் அடங்கிய ஆவணங்கள் மற்றும் காவல் துறை தயாரித்த முதல் தகவல் அறிக்கையின் நகல்கள் ஆகியவை உள்ளன. போராட்டக்காரர்கள் தாக்கப்பட்ட பழைய பையனூர் காவல் நிலையம், தற்போது காந்தி அருங்காட்சியமாக மாற்றப்பட்டுள்ளது. 
இதனையும் காண்க
 தண்டி உப்புச் சத்தியாகிரகம்
 வேதாரண்யம் உப்புச் சத்தியாகிரகம்
மேற்கோள்கள்

பகுப்பு:காந்தியம்
பகுப்பு:இந்திய விடுதலைப் போராட்டம்
பகுப்பு:1930 நிகழ்வுகள்
பகுப்பு:கண்ணூர் மாவட்டம்